- Բնականաբար, ԵԺԿ-ն ցավում էր Հայաստանի կայացրած ընտրության համար, որովհետեւ մենք համոզված էինք, որ Հայաստանը ստորագրելու է այդ փաստաթուղթը, մենք հավատում էինք, որ Հայաստանը պատրաստ է ստորագրել Ասոցացման համաձայնագիրը նախորդ տարի: Բայց այսօր ես ասում եմ ԵԺԿ անդամ այն բոլոր քաղաքական կուսակցություններին, որ նաեւ չպետք է մոռանալ, որ առեւտրային հարաբերությունները Եվրամիության հետ կանգ չեն առել սրա պատճառով, Հայաստանի հետ առեւտրի առումով որեւէ փոփոխություն չի արձանագրվել: Տարածաշրջանային առումով պետք է ընդունել, որ Հայաստանը որոշակիորեն ավելի լավ դիրքերում է տարածաշրջանում, այսինքն՝ «ավելի սիրված երեխա» է, որովհետեւ Հայաստանը ունի բավական մեծ պոտենցիալ նաեւ սփյուռքի առումով, հայերը ներկայացված են համարյա ամենուրեք: Ես ինքս պրագմատիկ մարդ եմ: Եթե այս պահին ես նայում եմ առեւտրին, որը արվում է Ռուսաստանի հետ, այն գազին, որը Հայաստան է գալիս Ռուսաստանից, դուք Իրանի կողքին եք, Թուրքիայի կողքին եք, դուք պետք է նաեւ փորձեք կարգավորել եւ կառավարել ձեր հարեւանությունը: Բնական է, որ այս առումով Եվրոպան չի գործադրել այն ճնշումը, որը գործադրել են մյուսները: Եւ անցկացվել են նաեւ հարցումներ, երբ խոսքը վերաբերել է պրոռուսական եւ պրոեվրոպական կողմնորոշմանը. կան վիճակագրական տվյալներ, որ բնակչության 70-80 տոկոսը կողմ է արտահայտվում առեւտրային հարաբերություններին Ռուսաստանի հետ: Բայց դա չի նշանակում, որ նրանք սատարում են հենց Պուտինին: Բայց առեւտրի մակարդակով, էներգետիկայի մակարդակով դա անհրաժեշտ է: Ես կարծում եմ, որ այն, ինչ կարեւոր է այստեղ, այս պահին եւ սա այն հարցադրումն է, որ ես արդեն դրել եմ, կա ամենօրյա կյանք, որը ես կարող եմ հասկանալ: Բայց ես վստահ եմ եւ կարծում եմ, որ դա այդպես է, որ հայերը ուզում են կիսել մեր եվրոպական արժեքները եւ հայերը այսօր կողմ են արտահայտվում իրավունքի երկիր կառուցելուն, արդարադատության գերակայությանը եւ կոռուպցիայի դեմ պայքարին: Ես ասել եմ իմ ընկերներին քաղաքական կուսակցությունների մակարդակում, որ դա մի հսկայական հնարավորություն է, որը դուք այսօր ունեք՝ պահպանել հարաբերությունները Եվրոպայի հետ եւ փորձել զարգացնել եվրոպական արժեքները ձեր երկրում: Եթե դուք ունեք անկախ արդարադատություն, եթե դուք ունեք իրավունքի երկիր եւ եթե դուք պայքարում եք կոռուպցիայի դեմ, քանի որ դուք չունեք նավթ, դուք չունեք գազ, բայց եթե դուք, իրոք, իրավունքի երկիր եք, հայկական համայնքը, հայկական սփյուռքը պատրաստ է ներդրումներ անել Հայաստանում: Ահա այստեղ է ձեր հնարավորությունը: Ահա թե ինչ պետք է անեն հայ քաղաքական գործիչները հայ ժողովրդի համար: Ահա թե ինչ եմ ես պաշտպանում, եւ մենք կլինենք այն քաղաքական կուսակցությունների կողքին, որոնք պատրաստ են դա կիրառել: Ես հասկանում եմ, որ դա հնարավոր չէ անել ձեռքի մեկ շարժումով: Բայց մենք պետք է արագացնենք պրոցեսը: Իրավունքի երկիր եւ արդարադատություն. մենք պետք է փորձենք արագացնել այդ բարեփոխումները, եւ դա Եվրոպայի համար չէ: Ուղղակի՝ մեր արժեքները կիսելու մասին է խոսքը՝ քրիստոնեական արժեքներ, ԵԺԿ-ի արժեքներ, սրանք են մեր արժեքները: Խոսքը վերաբերում է քաղաքացիական հասարակության ամրապնդմանը, մարդու իրավունքներին, այն ամենին, ինչ մաս է կազմում իրական արժեքների: Այդ առումով՝ դուք կարող եք տարածաշրջանում օրինակ ծառայել: Դա մի բան է, որ ես զգացել եմ քաղաքական գործիչների՝ տղամարդկանց եւ կանանց շրջանակում, ես գիտեմ, որ դա դժվար է, ես ունեմ նմանատիպ խնդիրներ բալկանյան որոշ երկրներում, բայց եթե դուք դա չեք անում, ձեր երիտասարդությունը կլքի Հայաստանը: Եւ դա միջնաժամկետ խնդիր կներկայացնի երկրի համար: